ALEXANDER EPISCOPUS SERVUS SERVORUM DEI. Dilectis filiis Ysardo abbati monasterii de Alpibus, ejusque fratribus tam presentibus quam futuris regularem vitam professis in perpetuum. Religiosam vitam degentibus apostolicum convenit adesse praesidium, ne forte cujuslibet temeritatis incursus aut eos a proposito revocet aut robur, quod absit, sacræ religionis infringat. Eapropter dilecti in Domino filii vestris justis postula[ti]onibus clementer annuimus, et præfatum monasterium sanctæ Dei genetricis semperque Mariæ Virginis de Alpibus in quo divino mancipati estis obsequio sub beati Petri et n[ostr]a protectione suscipimus et p[rese]ntis scripti privilegio communimus. In primis siquidem statuentes ut ordo monasticus qui secundum Deum et beati Benedicti regulam atque institutionem cisterciensium fratrum in eodem monasterio institutus esse dinoscitur perpetuis ibidem temporibus inviolabiliter observetur. Prætera quascumque possessiones quæcumque bona idem monasterium impresentiarum juste et canonice possidet, aut in futurum concessione pontificum, largitione regum vel principum, oblatione fidelium seu aliis justis modis, præstante Domino poterit adipisci firma vobis vetusque successoribus et illibata permaneant in quibus licet propriis duximus exprimenda vocabulis. Locum ipsum in quo præfatum monasterium situm est cum omnibus pertinentiis suis, ecclesiam Sancti Nicolai de Bioleto cum omnibus pertinentiis suis, ecclesiam Sancti Joh[ann]is cum pertinentiis suis, ecclesiam Sancti Petri de Alberes cum pertinentiis suis, Grangiam de Biol cum pertinentiis suis, grangiam de Caravalle cum pertinentiis suis, grangiam de Morgenes cum pertinentiis suis, grangiam de Novale Majori cum pertinentiis suis, grangiam de Novale Constantini cum pertinentiis suis, grangiam de Verna cum pertinentiis suis, grangiam de Maiseries cum pertinentiis suis, grangiam de Megeveta cum pertinentiis suis, grangiam de Altaripa cum pertinentiis suis, grangiam de Monteherboso cum pertinentiis suis, grangiam de Poches cum pertinentiis suis, grangiam de Seisel cum pertinentiis suis, grangiam de Bosero cum pertinentiis suis, grangiam de Vesonai cum pertinentiis suis, grangiam de Chavonai cum pertinentiis suis, grangiam de Massongiez cum pertinentiis suis, grangiam de Montegreponis cum pertinentiis suis, grangiam de Noydens cum pertinentiis suis, grangiam de Salicerio cum pertinentiis suis, grangiam de Loysia cum pertinentiis suis, alpes de Overeia, alpes de Calle Florita, alpes de Morgenes, alpes de Ember, alpes de Dioma et alpes de Oiel cum omnibus earum appendentiis, usum quoque pascuorum quem Amedeus comes per totum episcopatum Geben[nensis] et alii principes vobis concesserunt. Sane laborum vestrorum quos propriis manibus aut sumptibus colitis sive de nutrimentis animalium vestrorum nullus a vobis exigere decimas præsumat. Liceat quoque vobis personas e seculo fugientes liberas et absolutas ad conversionem recipere et eas absque contradictione aliqua retinere. Prohibemus insuper ut nulli fratrum vestrorum post factam in eodem loco professionem fas sit absque abbatis sui licentia de eodem loco discedere, discedentem vero absque communium litterarum cautione nullus audeat retinere. Insuper authoritate apostolica prohibemus ut nulli omino hominum fas sit infra dimidiam leucam prope monasterium vestrum sine assensu vestro aliud monasterium, vel canonicam regularem construere, ne occasione illa faciente callidi hostis versutia religionis vestre quies et otium perturbetur. Paci quoque et tranquilitati vestræ paterna solicitudine providere volentes, authoritate apostolica prohibemus ut infra clausuras locorum seu grangiarum vestrarum nullus violentiam vel rapinam seu furtum committere aut ignem apponere seu hominem capere vel interficere audeat. Decernimus ergo ut nulli omnino hominem fas sit, præfatum monasterium temere perturbare aut ejus possessiones aufere vel ablatas retinere, minuere seu quibuslibet vexa[ti]onibus fatigare sed omnia integra conserventur, eorum, pro quorum gubernatione ac sustentatione concessa sunt, usibus omnimodis profutura, salva Sedis apostolica authoritate et in præscriptis ecclesiis diœcesani episcopi justitia. Si qua igitur in futurum ecclesiastica secularisve persona hanc nostræ constitu[ti]onis paginam sciens contra eam temere venire temptaverit, secundo tertiove [com]monita, nisi reatum suum digna satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat et a sacratissimo corpore ac sanguine Dei et d[omi]ni redemptoris nostri Jesu Christi aliena fiat, atque in extremo examine divinæ ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonæ actionis percipiant, et apud districtum judicem præmia æternæ pacis inveniant. Amen, amen, amen. Avec un rondeau autour duquel est escript Vias tuas D[omi]ne demonstra mihi et dedans ledit rondeau Sanctus Petrus, sanctus Paulus, Alexander papa tertius. Et signé en appres : Ego Alexander ecclesiæ catholicæ episcopus. Ego Hubaldus, Hostiensis et Vellitrensis episcopus. Ego Theodinus Portuensis et Sanctæ Rufinæ Sedis episcopus. Ego Jacobus diaconus cardinalis Sanctæ Mariæ in Cosmidyn. Ego Ranerius diaconus cardinalis Sancti Georgii ad Velum aureum. Ego Gratianus diaconus cardinalis Sanctorum Cosme et Damiani. Ego Johannes tituli Sancti Marci presbiter cardinalis. Ego [Ci]nthius presbiter cardinalis tituli Sanctæ Cæciliæ. Ego Hugo presbiter cardinalis tituli Sancti Clementis. Ego Arduinus presbiter cardinalis tituli Sanctæ Crucis in Hierusalem. Ego Laborans presbiter cardinalis Sanctæ Mariæ Transtiberim tituli Calisti. Et tout au bas : Datum Tusculani, per manum Alberti sanctæ romanæ Ecclesiæ presbiteri cardinalis et cancelarii, duodecimo kalendarum februarii, indictione quartadecima, incarnationis Dominicæ anno millesimo centesimo octogesimo, pontificatus vero Domini Alexandri papæ tertii anno vigesimo secundo.